सिनेमा भोजपुरी के तीन गो बड़हन सितारा रवि किशन, मनोज तिवारी अउर दिनेश लाल यादव २६ मई के पटना में एगो निजी चैनल “आर्यन टीवी” के आयोजन “भोजपुरी हंगामा कार्यक्रम” में जम के एक संगे ठुमका लगवलें आ दर्शकन के भरपूर मनोरंजन कइलें. एह तीनो जने के साथ देबे खातिर पाखी हेगड़े, रिंकू घोष, मोनालिसा, शुभी शर्मा, प्रवेश लाल यादव अउर उत्तमो कुमार मौजूद रहलें.
एह कार्यक्रम का साथे न्यू पटना क्लब गवाह बनल बिहार के एगो अइसन सफल समारोह के जवना में पहिला बेर भोजपुरी सिनेमा के ई तीनो बड़का सितारा रवि किशन, मनोज तिवारी आ निरहुआ एके साथ एके मंच पर नजर अइलें आ साथ ही परफोर्मो कइलें. विष्णु शंकर बेलू के मंच संचालन में आ विकास सिंह वीरप्पन के देख रेख में आयोजित एह भोजपुरी हंगामा में रवि किशन क साथ देत रहली मोनालिसा, मनोज तिवारी क रिंकू घोष, निरहुआ क पाखी हेगड़े, प्रवेश लाल यादव क शुभी शर्मा अउर उत्तम कुमार साथे रहली हर्षा. समारोह में रंगारंग कार्यक्रम का बीचे एह तीनो महासितारन के जुगलबंदी अउर दोस्ताना नोक झोक के दर्शक जम के लुत्फ़ उठवलें. तीनो जने अपना अपना संघर्ष के दिन के अनुभवो दर्शकन के बतवलें आ साथही भोजपुरी के संविधान क अठवी अनुसूची में शामिल करे के मांगो उठवलें.
समारोह के अंत में मनोज तिवारी रिंकू घोष संगे अपना पहिला फिलिम के गाना “सैयां जी दिलवा मांगे ले गमछा विछाई के” पर, रवि किशन मोनालिसा संगे “आई हो दादा कइसन पियवा के चरित्तर बा” पर आ निरहुआ पाखी हेगड़े संगे “निरहुआ सटल रहे” गाना पर परफार्म कइलें. निरहुआ सटल रहे पर पाखी हेगड़े क अदा दर्शकन के झूमे पर मजबूर कर दिहलसि.
शुरूआत में रवि किशन अनोखा अंदाज से मंच पर एंट्री मरलन आ मोनालिसा संगे अपना हालिया रिलीज फिलिम “रणवीर” के गाना पर परफोर्म कइलें.
(उदय भगत के रपट)
bho_Deva bho_Deva bho_Deva bho_Deva bho_Deva